Unszen fruntliken grudt tovorn. Erszamen vorsichtighen borgermeystere und radtmanne dher stadt Revel dho&#x0364;n wy kundt, dat vor unsz szamentlich is irschenen Jacob Blomenow, borger to Abo, toger dusses breves, und szick boclaget, hee unde szyn in etliken vorgangen tiden hefft to rechte gegangen mit ethliken juwen borgern umme ethlike summe gheldes und hee efft szin vader nie hebben ka&#x0364;nnen recht van juw efte van juwen borgern irlanghen, worumme hee unsz szamentlich heft angevallen, wii em aver de juwen mochten gunnen wat recht were, des wii em noch vorthaghen hebben. Worumme is unsze ernstlike meyninge, gii deme upgedachten Blomenowen bohelpet aver juwe borger unvortagerdt recht. Isszet szake deme szo nicht en schut, szo ma&#x0364;ge gi unsz dat nicht vorkeren, wii em bi rechte willen beholden, dat hee de juwen macht schatten und thoven, wor hee ze auerkamen [kan] so lange he szyner szake mach nakamen. Darmede salich bovalen. Geschreven to Abo in den jaren Christi m° v° in deme 4(re) under unszen ethliken ingeszegel vorsegelt des dingesdages vor Laurencii. Laurentszs, van Gadesz gnaden beschop to Abo, Swante Nielszon ritter, Sweden rikes vorstender, Steyn Turszen ritter, Hinrick Bitz ritter, Cristern Bentszen ritter, Trotte Mangtzen ritter, Clawes Hinricszen, Thoen Erikszen, Mathias Philipszen, Jacob Folmerszen, wepener. Adress: Den vorsichtighen borgermeystern und radtmannen der stadt Revell fruntliken.